AARHUS: Folk strømmer for tiden til Den Gamle By for at bliver klogere på Aarhus og dens historie gennem udstillingen Aarhus Fortæller. Nu kan Stiften og Birte Rasmussen bidrage til det ved at afsløre, hvem den ukendte model på de ikoniske Ceres-reklamer er: nemlig Birte Rasmussens far, Gunnar Jensen.

Han var i 1920'erne ansat i en herreekviperingsbutik på Frederiks Alle 92, der hvor Cafe Rick's ligger i dag. Den unge Gunnar Jensen kunne overtage butikken og skulle skaffe penge til det, så han solgte støvsugere om aftenen efter butiksjobbet og stillede op som model for at kunne købe forretningen.

- Mine forældre blev gift i 1932 og billedet blev malet før det. Vi ved ikke præcis hvornår, fortæller Birte Rasmussen, der har gravet i gamle gemmer, fordi hun har slægtsforsket.

Hun har blandt andet fundet en artikel bragt i Århus Stiftstidende - sikkert engang i 1970'erne, hvor modellen efterlyses. Hun har også et maleri magen til det på muren på Bro Cafeen. Hendes er dog i guldramme. Billedet er desuden trykt på forsiden af en bog med titlen; De skabte Aarhus. Den er udgivet i 1992 og handler om byens historie.

- Jeg ved, at min far og ham, der er tjener på billedet, blev fotograferet og at der blev malet ud fra det. Maleriet er også trykt på emaljeskilte. Et af dem findes i Den Gamle By, siger Birte Rasmussen.

Hun var bare seks år, da hendes far døde af lungebetændelse efter en operation for mavesår. Det var kort efter opdagelsen af penicillin og før den var blevet almindelig i behandlingen af betændelsestilstande, som ofte var dødelige den gang.